**รองนายกเทศมนตรีตำบลห้วยยอด ลงพื้นที่โรงเรียนเทศบาลห้วยยอดวิทยา เยี่ยมให้กำลังใจฉีดpfizerเข็มแรกแก่นักเรียนอายุ 5-11 ปี**

วันนี้ (11 มี.ค.65)เวลา 09.00น.ที่อาคารอเนกประสงค์ โรงเรียนเทศบาลห้วยยอดวิทยา นายสมศักดิ์ เรืองอุดมโชคชัย รองนายกเทศมนตรีตำบลห้วยยอด พร้อมนางสาวแพรวนภา ผลาวรรณ์ รองปลัดเเทศบาล นายวิโรจน์ ฤทธิ์ชู ผู้อำนวยการกองสวัสดิการสังคม รักษาราชการแทนผู้อำนวยการกองสาธารณสุข ลงพื้นที่เดินทางไปเยี่ยมให้กำลังใจในการบริการฉีดวัคซีนสำหรับนักเรียนอายุ 5 - 11 ปี ของโรงเรียนเทศบาลห้วยยอดวิทยา สังกัดเทศบาลตำบลห้วยยอด โดยมีบุคลากรทางการแพทย์โรงพยาบาลห้วยยอด บุคลากรสาธารณสุขเทศบาลตำบลห้วยยอด ให้บริการฉีดวัคซีนดังกล่าว ซึ่งมีนางปัทมา เรืองอุดมโชคชัย ผู้อำนวยการสถานศึกษา โรงเรียนเทศบาลห้วยยอดวิทยา พร้อมบุคลากรครูให้การต้อนรับ และอำนวยความสะดวก รวมทั้งร่วมให้กำลังใจเพื่อให้เด็กๆ คลายความวิตกกังวล ในขณะที่ผู้ปกครองให้กำลังใจบุตรหลานอย่างใกล้ชิดอีกด้วย

อย่างไรก็ดี การให้บริการฉีดวัคซีนpfizerเข็มแรกเด็ก5-11ปีในวันนี้ ปฏิบัติการตามมาตรการป้องกันและควบคุมโรคติดเชื้อไวรัสโคโรนา 2019อย่างเคร่งครัด โดยได้รับความร่วมมือจากอสม.เทศบาลฯดำเนินการคัดกรองนักเรียนและผู้ปกครองที่เข้าร่วมกิจกรรมดังกล่าว ร่วมกับบุคลากรครูโรงเรียนเทศบาลห้วยยอดวิทยา

อนึ่ง สำหรับอาการข้างเคียงของวัคซีนpfizer สำหรับเด็กวัคซีนมีความปลอดภัย หลังจากฉีดวัคซีนมักจะมีอาการเล็กน้อยถึงปานกลาง และหายเป็นปกติภายใน 1 – 2 วัน โดยจะพบอาการ ดังนี้ เจ็บบริเวณที่ฉีดวัคซีน อ่อนเพลีย ปวดศีรษะ เป็นไข้ หนาวสั่น ปวดเมื่อยกล้ามเนื้อ ส่วนข้อควรระวังในการฉีดวัคซีนไฟเซอร์สำหรับเด็ก การวัคซีนไฟเซอร์สำหรับเด็กอายุ 5 – 12 ปี จะมีกลุ่มเสี่ยงเป็นเด็กที่มีโรคประจำตัว ได้แก่ 1. เด็กที่เป็นโรคอ้วน หรือมีภาวะทางเดินหายใจอุดตัน 2. เด็กที่เป็นโรคทางเดินหายใจเรื้อรัง รวมทั้งหอบหืด มีอาการปานกลางถึงรุนแรง 3. เด็กที่เป็นโรคหัวใจและหลอดเลือด รวมทั้งเด็กที่เป็นโรคหลอดเลือดสมอง 4. เด็กที่เป็นโรคไตวายเรื้อรัง 5. เด็กที่เป็นโรคมะเร็ง และภาวะภูมิคุ้มกันต่ำ 6. เด็กที่เป็นโรคเบาหวาน 7. เด็กที่อยู่ในกลุ่มอาการดาวน์ หรือเด็กที่มีภาวะบกพร่องทางประสาทอย่างรุนแรง รวมทั้งเด็กที่มีพัฒนาการช้า ในกลุ่มโรคทางพันธุกรรม ทั้งนี้ ก่อนทำการฉีดวัคซีนเด็กที่เป็นกลุ่มเสี่ยง และมีโรคประจำตัว ควรรับประทานอาหาร และรับประทานยาตามที่แพทย์แนะนำอย่างปกติ นอกจากนี้เด็กที่อยู่ในช่วงกำลังป่วย มีไข้ ร่างกายอ่อนเพลีย ควรเลื่อนการฉีดวัคซีนออกไปก่อน เพื่อทำการรักษาให้อาการป่วยบรรเทาลง จนร่างกายหายเป็นปกติ รวมทั้งเด็กที่มีโรคประจำตัวรุนแรง หรืออาการของโรคที่ห้ามฉีดวัคซีน ควรให้แพทย์ประเมินสภาพร่างกายก่อนเข้ารับการฉีดวัคซีน

พิมมาส จันทร์ผ่อง/นักประชาสัมพันธ์ชำนาญการ/ข่าว

11 มีนาคม 2565